Bananas

**Bananas** είναι ο τίτλος του 17ου στούντιο άλμπουμ του χαρντ ροκ συγκροτήματος Deep Purple, ο οποίος κυκλοφόρησε στις 9 Σεπτεμβρίου του 2003. Ηχογραφήθηκε τον Ιανουάριο και Φεβρουάριο του 2003 στο Λος Άντζελες των Ηνωμένων Πολιτειών. Το συγκεκριμένο άλμπουμ είναι το πρώτο το οποίο ηχογράφησε το συγκρότημα χωρίς τον Τζον Λορντ στα πλήκτρα, αλλά με νέα προσθήκη τον Ντον Έρεϊ και χαρακτήρισε την επιστροφή των Deep Purple στη δισκογραφία μετά από πέντε χρόνια.

## Ιστορία του δίσκου και της περιοδείας του
Στα τέλη του 2001, ο Τζον Λορντ είχε ήδη ανακοινώσει στα υπόλοιπα μέλη του συγκροτήματος την επικείμενη αποχώρηση του από τους Deep Purple, οι οποίοι επέλεξαν ως αντικαταστάτη του τον Ντον Έρεϊ παλιότερο μέλος των Rainbow, Black Sabbath, κ.α. Στις αρχές του 2002, ο Έρεϊ μοιραζόταν τη σκηνή με τον Λορντ στο τελευταίο σκέλος της τότε ευρωπαϊκής περιοδείας του συγκροτήματος, ενώ στις 17 Μαρτίου του 2002, έδωσε την πρώτη του συναυλία ως κιμπορντίστας των Deep Purple, στην Αγία Πετρούπολη της Ρωσίας. Ο λόγος της αποχώρησης του Τζον Λορντ ήταν η κούραση από τις συνεχείς περιοδείες, παρ' όλα αυτά επέστρεψε το φθινόπωρο του 2002 για να μοιραστεί τη σκηνή με τον Έρεϊ σε άλλη μία ευρωπαϊκή τους περιοδεία.

left|thumb|310px|Οι Deep Purple στο Βερολίνο το 2003
Μετά την περιοδεία στη Ρωσία το Μάρτιο του 2002, οι Deep Purple περιόδευσαν στην Αυστραλία και την Ινδοκίνα από τις 26 Απριλίου ως τις 9 Μαΐου, ενώ στις 31 Μαΐου ξεκίνησαν μία πολύ μεγάλη περιοδεία στις Ηνωμένες Πολιτείες η οποία διήρκεσε ως τις 4 Αυγούστου, διάστημα στο οποίο έδωσαν 43 συναυλίες. Ο προγραμματισμός για το νέο δίσκο είχε ήδη ξεκινήσει όταν στα τέλη Αυγούστου ξεκίνησαν την ευρωπαϊκή τους περιοδεία κατά την οποία πέρασαν από τη Μεγάλη Βρετανία, την Ελβετία και τα Ηνωμένα Αραβικά Εμιράτα, για να κλείσουν με δύο συναυλίες στο θέατρο Λυκαβηττού, στις 24 και 25 Σεπτεμβρίου του 2002. Στη διάρκεια της περιοδείας αυτής, χαρακτηριστικό ήταν ότι το πρόγραμμα ξεκινούσε με τον Ντον Έρεϊ στα πλήκτρα και στο δεύτερο μισό χαμήλωναν τα φώτα της σκηνής και εμφανιζόταν ο Τζον Λορντ, με τις πρώτες νότες του "*[[Perfect Strangers (Deep Purple song)|Perfect Strangers]]*".

Στο επόμενο χρονικό διάστημα έκαναν ένα διάλειμμα από τις ζωντανές εμφανίσεις και στα τέλη της χρονιάς μετέβησαν στο Λος Άντζελες για να ξεκινήσουν τις ηχογραφήσεις για το νέο τους δίσκο. Το άλμπουμ ηχογραφήθηκε στα "Royaltone Studios" του Μπέρμπανκ της Καλιφόρνια τον Ιανουάριο και τον Φεβρουάριο του 2003 σε παραγωγή του Μάικλ Μπράντφορντ και κυκλοφόρησε στις 9 Σεπτεμβρίου της ίδιας χρονιάς, σκαρφαλώνοντας στο Top-5 στη Ρωσία, την Ελλάδα, τη Γερμανία και την Τσεχία. Επίσης, το "*Bananas*" ανέβηκε στο Top-20 σε όλη σχεδόν την Ευρώπη, χωρίς όμως να καταφέρει να μπει στα αμερικάνικα τσαρτ, ενώ έφθασε στις χαμηλές θέσεις του πίνακα επιτυχιών της πατρίδας των Deep Purple.

Ο δίσκος έλαβε καλές κριτικές με το "AllMusic" να τον βαθμολογεί με τέσσερα αστέρια με άριστα τα πέντε και το "Ultimate Guitar" με 7,1 / 10.

Στις 29 Μαΐου του 2003, οι Deep Purple έπαιξαν την πρώτη τους συναυλία για το νέο έτος στο Ροζελάρε του Βελγίου, για να συνεχίσουν με μία μεγάλη ευρωπαϊκή περιοδεία η οποία διακόπηκε την 1 Ιουλίου για να συνεχιστεί με άλλες επτά συναυλίες τον Αύγουστο. Στα μέσα Σεπτεμβρίου περιόδευσαν σε Βραζιλία και Μεξικό, για να επιστρέψουν στην Ευρώπη για μια δίμηνη περιοδεία από τον Οκτώβριο μέχρι το Δεκέμβριο.

Τον Φεβρουάριο του 2004 πραγματοποίησαν περιοδεία στη Βόρεια Αμερική, για να συνεχίσουν τον Μάρτιο και τον Απρίλιο με πέντε εμφανίσεις στην Ιαπωνία, δύο συναυλίες στη Νότια Κορέα, πέντε συναυλίες στην Κίνα, δύο στη Σιγκαπούρη και άλλες δύο στην Ινδονησία. Ακολούθησαν εννέα εμφανίσεις στην Αυστραλία και τη Νέα Ζηλανδία, με τους Deep Purple να εμφανίζονται σε μεγάλα ευρωπαϊκά φεστιβάλ το καλοκαίρι, όπως το "Legends Of Rock" στην Ελβετία, το "Bospop Festival" στην Ολλανδία και το "Monsters Of Rock" στην Ιταλία.

thumb|290px|Οι Deep Purple ζωντανά στο "Bospop festival" το 2004
Τον Σεπτέμβριο συνέχισαν στις Ηνωμένες Πολιτείες και τον Καναδά, συνεχίζοντας με 17 συναυλίες σε όλη τη Ρωσία και την Ουκρανία. Η χρονιά έκλεισε με μία σύντομη περιοδεία στη Μεγάλη Βρετανία τον Νοέμβριο, με το συγκρότημα να ηχογραφεί στη συνέχεια τον διάδοχο του "*Bananas*".

## Ανάλυση τραγουδιών
Ο δίσκος ξεκινάει με το "*[[House of Pain]]*", ένα κλασικό κομμάτι των Deep Purple, μέσου ρυθμού, με εξαιρετικά φωνητικά από τον Ίαν Γκίλαν ο οποίος στο τέλος του τραγουδιού παίξει και φυσαρμόνικα.

Ακολουθεί το πιο βαρύ "*Sun Goes Down*" με εισαγωγή από τα πλήκτρα του Ντον Έρεϊ στο ύφος του "*[[Perfect Strangers (τραγούδι των Deep Purple)|Perfect Strangers]]*" και εξαιρετικούς αυτοαναφορικούς στίχους από τον Ίαν Γκίλαν.

Το "*Haunted*" αποτέλεσε το πρώτο σινγκλ του δίσκου όντας μία μπαλάντα με συνοδεία εγχόρδων και γυναικεία φωνητικά να συνοδεύουν το συγκρότημα.

Τέταρτο τραγούδι του δίσκου είναι το "*Razzle Dazzle*" με εμπορικό ήχο και κωμικούς στίχους, περιλαμβάνει σόλο πιάνο από τον Έρεϊ και ρεφρέν που είναι επηρεασμένο από την προσωπική καριέρα του Ίαν Γκίλαν.

Ακολουθεί το "*Silver Tongue*", με το συνθεσάιζερ να κινείται σε φανκ ρυθμούς με progressive στοιχεία. Το κομμάτι ανοίγει με μία εισαγωγή κιθάρας από τον Στηβ Μορς που σε συνδυασμό με τους έξυπνους στίχους του Γκίλαν αποτέλεσαν τον κύριο λόγο για να συμπεριληφθεί στο set list των ζωντανών εμφανίσεων του συγκροτήματος.

Έκτο κομμάτι του δίσκου είναι το "*Walk On*", ένα μπλουζ τραγούδι στο ύφος του "*[[When a Blind Man Cries]]*". Η εισαγωγή και το τέλος του κομματιού έρχονται από τα πλήκτρα του Ντον Έρεϊ, με προσεγμένη προσέγγιση από την κιθάρα του Μορς.

To "*Picture of Innocence*" ξεκινάει με έναν αργό, funky ρυθμό για να ανεβάσει ταχύτητα στη συνέχεια. Περιλαμβάνει σόλο πλήκτρων και κιθάρας, ενώ οι στίχοι του Γκίλαν κατακρίνουν τον τρόπο σκέψης των πολιτικών.

left|thumb|210px|''Το "Bananas" είναι το πρώτο άλμπουμ του Ντον Έρεϊ με το συγκρότημα
Το "*I Got Your Number*" είναι ένα τραγούδι που συμπεριλήφθηκε στο set list του συγκροτήματος από τον Φεβρουάριο του 2002. Περιέχει εξαιρετικά τύμπανα από τον Ίαν Πέις και μελωδικό ρεφρέν που σε συνδυασμό με τον ρυθμό θυμίζει το "*Cascades" I'm Not Your Lover*" από το "*[[Purpendicular]]*".

Ένατο κομμάτι του άλμπουμ είναι το "*Never a Word*" το οποίο ξεκινάει με μία εισαγωγή πλήκτρων, για να ακολουθήσει ακουστική κιθάρα από τον Στηβ Μορς. Τα ατμοσφαιρικά φωνητικά του Ίαν Γκίλαν, σε συνδυασμό με τα progressive και ακουστικά στοιχεία του τραγουδιού είναι κάτι που δεν είχαν κάνει μέχρι τότε οι Deep Purple.

Το ομώνυμο τραγούδι του δίσκου, είναι ένα γρήγορο κομμάτι, το οποίο συνοδεύει ο Γκίλαν με τη φυσαρμόνικα του και κατά τη διάρκεια του σόλο, τα πλήκτρα του Έρεϊ και η κιθάρα του Μορς εναλλάσσονται, ενώ οι στίχοι περιέχουν αναφορές ακόμη και στην "*[[Η Αλίκη στη Χώρα των Θαυμάτων|Αλίκη στη Χώρα των Θαυμάτων]]*".

Προτελευταίο τραγούδι του άλμπουμ είναι το "*Doing it Tonight*", ένα ρυθμικό τραγούδι με επιθετικούς στίχους και μελωδικά φωνητικά.

Το "*Bananas*" ολοκληρώνεται με το "*[[Contact Lost]]*", ένα σύντομο ορχηστρικό κομμάτι από την κιθάρα του Στηβ Μορς, το οποίο αποτέλεσε μέρος των ζωντανών τους εμφανίσεων, με τον κιθαρίστα να το αφιερώνει στο πλήρωμα του διαστημικού λεωφορείου "Columbia" το οποίο σκοτώθηκε κατά την επιστροφή στην ατμόσφαιρα της Γης, στις 1 Φεβρουαρίου 2003. Η Ινδή αστροναύτης Κάλπανα Τσάουλα που έχασε τη ζωή της εκείνη την ημέρα, ήταν μεγάλη οπαδός των Deep Purple, έχοντας πάρει μαζί της στο διάστημα τα άλμπουμ του συγκροτήματος "*[[Machine Head (album)|Machine Head]]*" και "*[[Purpendicular]]*".

## Τα τραγούδια του δίσκου
1. **[[House of Pain]]** *(Gillan, Bradford)* - 3:34
2. **Sun Goes Down** *(Gillan, Morse, Glover, Airey, Paice)* - 4:10
3. **Haunted** *(Gillan, Morse, Glover, Airey, Paice)* - 4:22
4. **Razzle Dazzle** *(Gillan, Morse, Glover, Airey, Paice)* - 3:28
5. **Silver Tongue** *(Gillan, Morse, Glover, Airey, Paice)* - 4:03
6. **Walk On** *(Gillan, Bradford)* - 7:04
7. **Picture of Innocence** *(Gillan, Morse, Glover, Lord, Paice)* - 5:11
8. **I Got Your Number** *(Gillan, Morse, Glover, Lord, Paice, Bradford)* - 6:01
9. **Never a Word** *(Gillan, Morse, Glover, Airey, Paice)* - 3:46
10. **Bananas** *(Gillan, Morse, Glover, Airey, Paice)* - 4:51
11. **Doing it Tonight** *(Gillan, Morse, Glover, Airey, Paice)* - 3:28
12. **[[Contact Lost]]** *(Morse)* - 1:27

## Κυκλοφορίες
* Στις 9 Σεπτεμβρίου του 2003 κυκλοφόρησε ο δίσκος "*Bananas*" σε μορφή βινυλίου και CD από την "ΕΜΙ" στην Ευρώπη και από τη "Sanctuary" στην Αμερική.
* Τον Σεπτέμβριο του 2003 κυκλοφόρησε σε μορφή CD το σινγκλ "*Haunted*" στην Ευρώπη από την "ΕΜΙ" και στην Αμερική από τη "Sanctuary Records".
* Τον Σεπτέμβριο του 2003 κυκλοφόρησε σε μορφή CD το σινγκλ "*[[House of Pain]]*" μαζί με το "*[[Contact Lost]]*" στην Ευρώπη από την "ΕΜΙ" και στην Αμερική από τη "Sanctuary Records".

## Θέσεις τσαρτ

## Βραβεία
***Bananas*** *(άλμπουμ)*

* Ρωσία (*NFPP Certification*): Χρυσός

## Τα μέλη του συγκροτήματος
Το "*Bananas*" ηχογραφήθηκε από τη όγδοη σειρά μελών του συγκροτήματος. Τα μέλη της ήταν τα εξής:

* **[[Ίαν Γκίλαν]]** - *φωνητικά*
* **[[Στηβ Μορς]]** - *κιθάρα*
* **[[Ντον Έρεϊ]]** - *πλήκτρα*
* **[[Ρότζερ Γκλόβερ]]** - *μπάσο*
* **[[Ίαν Πέις]]** - *τύμπανα*

;*Γκεστ συμμετοχές*
* **Πολ Μπακμάστερ** – *ενορχήστρωση* και *τσέλο* στο "Haunted"
* **Μπεθ Χαρτ** – *φωνητικά* στο "Haunted"
* **Μάικλ Μπράντφορντ** – *κιθάρα* στο "Walk On"

## Παραπομπές

## Πηγές
* Bananas, 2003 *CD Booklet*
* Bananas - The Highway Star
* reactions to Bananas on page one, BANANAS - PEELED & DIGESTED… - Deep-Purple.net
* Deep Purple Mark 8 History - Deep-Purple.net

Κατηγορία:Δισκογραφία των Deep Purple
Κατηγορία:Άλμπουμ του 2003